Kalye Legarda

Ang Kalye Legarda () ay isang maiksing kalye na matatagpuan sa distrito ng Sampaloc sa Maynila. Dumadaan ito sa silangang bahagi ng pook na tinaguriang University Belt sa orientasyong silangan-kanluran mula Abenida Lacson sa Sampaloc hanggang Kalye Nepomuceno/Concepcion Aguila sa Quiapo. Ang mga pangunahing daan na bumabagtas rito ay Abenida Recto at Kalye Mendiola. Paglampas ng Abenida Lacson sa silangan, tutuloy ito bilang Bulebar Magsaysay. Paglampas naman ng Kalye Nepomuceno/C. Aguila, tutuloy ito bilang Kalye Pedro Casal. May haba ito na 1.4 kilometro (0.9 milya).

Sinisilbihan ito ng Estasyong Legarda ng Linya 2. Bahagi ito ng Daang Radyal Blg. 6 ng sistemang arteryal ng mga lansangan sa Kamaynilaan at N180 ng sistema ng lansangang bayan sa Pilipinas.

Ipinangalan ito mula kay Benito Legarda y Tuason, isang Pilipinong mambabatas at resident commissioner ng Pilipinas sa Estados Unidos. Ang dating pangalan nito ay Calle Alix, mula kay José María Alix y Bonache, ang mahistrado ng Real Audiencia ng Maynila noong dekada-1860s.

Tingnan din
Daang Radyal Blg. 6
Mga lansangan sa Kalakhang Maynila

Mga sanggunian

Mga lansangan sa Kalakhang Maynila